**Forslag til endringer i Ryggsekkens retningslinjer**

**Til behandling i årsmøtet 2018**

***\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\****

***I det følgende er nåværende ordlyd skrevet i svart.***

***Forslag og begrunnelse fra Turid Winther-Larsen skrevet i grønt.***

***Forslag fra styret og styrets begrunnelse skrevet i rødt.***

***1.***

***Styret foreslår å endre ordet «Retningslinjer» til «Vedtekter»***

Begrunnelse:

Vedtekter er mer forpliktende enn retningslinjer og samstemmer mer med nåværende praksis.

***Punkt 5***

Dagens ordlyd

Årsmøtet velger redaktør for 2 år, sekretær for 2 år, kasserer for 2 år og en varamann for 1 år til styret. I tillegg til disse deltar lederen fra hver aktivitetsgruppe på styremøtene med stemmerett.

Blant styrets oppgaver er: forvaltning av klubbens økonomi, samordning og godkjenning av arrangementene, utgivelse av klubbens program, markedsføring og rekruttering av medlemmer, godkjenning av nye medlemmer.

Styret er beslutningsdyktig når minst 4 av dets medlemmer er til stede.

***Endringsforslag fra Turid Winther-Larsen***

***5: Styret***

***5.1:*** *Årsmøtet velger klubbens styre.*

***5.2:*** *Styret skal bestå av redaktør, sekretær, kasserer og en vararepresentant for 1 år, samt lederen av hver aktivitetsgruppe.*

***5.3:*** *Møter avholdes jevnlig og ved behov. Blant styrets oppgaver er: forvaltning av klubbens økonomi, samordning og godkjenning av arrangementene, utgivelse av klubbens program, markedsføring og rekruttering av medlemmer, godkjenning av nye medlemmer. Styret er beslutningsdyktig når minst 4 av dets medlemmer er til stede.*

***5.4:*** *Redaktøren, sekretæren og kassereren velges for to år av gangen, men ikke alle i samme år. Det skal tilstrebes at sekretæren og kassereren eller redaktøren og kassereren, velges samme år. Vararepresentanten velges for ett år av gangen.*

***5.5****: Om en i styret med verv som løper over to år ønsker å trekke seg før toårs-perioden er over, skal det gis mulighet for dette. Det er ønskelig at man, så langt det er mulig, sitter i vervet frem til årsmøtet. Om den som har tillitsvervet likevel ønsker å trekke seg før årsmøtet, trer vararepresentanten inn i dennes sted.*

Turids begrunnelse for forslaget:

Styrets oppgaver bør tydeliggjøres, da det i stor grad avgjør klubbens drift. De som innehar sentrale styreverv med to års varighet, bør skiftes ut på forskjellige tidspunkt. Dette sikrer også at alle med toårige verv ikke slutter samtidig. Dette gir best mulighet til å overlevere dokumenter, gi informasjon om hvordan styre som har sittet den siste perioden har fordelt oppgavene seg imellom - med de positive og negative erfaringene fra dette, mm. Det gjør også valgkomiteens arbeid enklere.

Det kan være gunstig at redaktør og sekretær velges i ulike år, siden disse på mange måter har oppgaver som delvis griper over i hverandre – herunder for å få på plass aktivitets-programmene og formidle aktivitetene til medlemmene.

Klubben kan oppleve at en med styreverv med to års varighet, ønsker å trekke seg før toårs-perioden er over. Selv om det er ønskelig at de som påtar seg slike verv, sitter frem til årsmøtet, bør det gis mulighet for å tre ut av styrearbeidet før dette.

**Styrets endringsforslag til punkt 5:**

Punkt 5 beholdes som nåværende ordlyd med tilføyelsen: «Det tilstrebes at sekretær og redaktør ikke velges samme år.». Pluss et par ord som endres i andre setning.

Da blir altså styrets forslag til punkt 5:

Årsmøtet velger redaktør for 2 år, sekretær for 2 år, kasserer for 2 år og en varamann for 1 år til styret. I tillegg til disse inngår lederen fra hver aktivitetsgruppe i styret.

Det tilstrebes at sekretær og redaktør ikke velges samme år.

Blant styrets oppgaver er: forvaltning av klubbens økonomi, samordning og godkjenning av arrangementene, utgivelse av klubbens program, markedsføring og rekruttering av medlemmer, godkjenning av nye medlemmer.

Styret er beslutningsdyktig når minst 4 av dets medlemmer er til stede.

Styrets begrunnelse for forslaget:

Styret er enig med Turid at lederne for aktivitetsgruppene er fullverdige styremedlemmer, derfor vår endring i andre setning. Men det må ikke formuleres slik at hele styret skal velges av årsmøtet. For det innebefatter også at lederen for hver aktivitetsgruppe må velges av årsmøtet siden lederen skal være fast styremedlem. Det å utpeke leder for den enkelte gruppe bør fortsatt gjøres internt i gruppa.

Generelt syns vi vedtektene skal være korte og enkle. Trenger ikke lage retningslinjene mer ordrik enn nødvendig. Angående Turids 5.5: Å åpne for å trekke seg underveis gjør at man må ha vararepresentanter som kan steppe inn også i aktivitetsgruppene. Dette medfører merarbeid for valgkomiteen.

***Punkt 6***

Dagens ordlyd

*6: Klubbens virksomhet utøves gjennom aktivitetsgrupper, f.eks. kultur-, selskaps- og turgruppe. Hver aktivitetsgruppe består av 3 medlemmer; som velges av årsmøtet for 1 år. Aktivitetsgruppen velger selv sin leder. Gruppene kan knytte til seg hjelpere etter behov.*

***Endringsforslag fra Turid Winther-Larsen***

***6: Klubbens virksomhet***

***6.1:*** *Klubbens virksomhet utøves gjennom aktivitetsgrupper, hovedsakelig en turgruppe, en kulturgruppe og en gruppe for sosiale møteplasser og selskap. Hver aktivitetsgruppe består av 3 medlemmer, som velges av årsmøtet for 1 år av gangen.*

***6.2:*** *Årsmøtet avgjør år for år, hvilke grupper som skal videreføres ut fra interesse blant medlemmene og klubbens behov.*

***6.3:*** *Aktivitetsgruppens medlemmer inklusive gruppeleder kan kun sitte i én gruppe av gangen innenfor et valgår.*

***6.4:*** *Aktivitetsgruppen velger selv sin leder som inngår i klubbens styre. Lederoppgaven bør så langt som mulig går på rundgang mellom gruppens medlemmer, og særlig når gruppemedlemmene påtår seg samme type verv over flere år.*

***6.5:*** *Gruppelederen har ansvar for at alle medlemmene i aktivitetsgruppen holdes informert om styrets arbeid, og involverer gruppemedlemmene i ulike diskusjoner.*

***6.6:*** *Medlemmer i én gruppe bør ikke sitte i en periode på mer enn 5 år sammenhengende.*

***6.7:*** *Gruppene kan og bør invitere andre medlemmer til å foreslå og å lede aktiviteter. Om ønsket kan aktivitetene ledes av to personer.*

***6.8:*** *Gruppene skal informere om sin virksomhet på årsmøtet – herunder hva som gjøres og hvilke aktiviteter som velges for å tilstrebe at flere yngre og menn melder seg inn og forblir i klubben. Gruppene bør invitere medlemmene i denne debatten – f.eks. i medlemsmøtet på høsten.*

Turids begrunnelse for forslaget

Det er behov for en tydeliggjøring av gruppenes funksjon, siden de som velges til disse vises tillitt av klubbens medlemmer ved at de blir valgt. Sammen med styret bør gruppene ha et visst ansvar for at klubben har en medlemsmasse og et aktivitetsnivå som fører til at gjennomsnittsalderen ikke bare øker, og at klubben ikke blir en «ren kvinneklubb».

Gruppenes medlemmer står likevel fritt til å få på plass aktiviteter som er i tråd med Ryggsekkens formål, og å inkludere andre medlemmer i dette arbeidet. I retningslinjenes punkt 1 står følgende - sitat:*”Ryggsekken tur- og aktivitetsklubb” skal være en klubb for aktive friluftsmennesker og bygge på initiativ fra det enkelte medlem. Virksomheten skal være aktiviserende, kontaktskapende og allsidig innen en rimelig økonomisk ramme.*” – sitat slutt.

Fordi tre medlemmer velges til hver gruppe, bør gruppen innad ha rimelig flat struktur og ansvarsdeling. Dette sikes best ved deling av informasjon, og involvering av gruppemedlemmer i diskusjoner.

For å sikre at klubben er dynamisk, bør det være en viss utskifting av medlemmene i aktivitetsgruppene. Dette for å gjøre det mulig for alle klubbens medlemmer som ønsker å ha litt større ansvar, til å sitte som valgt representant i en gruppe. Når en aktivitetsgruppe blir statisk, kan den virke utestengende på andre.

**Styrets forslag:**

**Punkt 6 beholdes med nåværende ordlyd.**

**Styrets begrunnelse:**

Skal et flertall i årsmøtet ha muligheten til å nedlegge turgruppa og endre klubbens profil? Og hvordan blir valgkomiteens arbeid om de ikke aner hvilke grupper som skal betjenes og bestå etter årsmøtet? Og de kandidatene valgkomiteen har funnet kan på et årsmøte bli overflødige om gruppa nedlegges. Og hvordan bemanne en ny gruppe på årsmøtet uten å ha forberedt dette?

Styret skulle gjerne ha inn Turids 6.3, men ofte er det umulig å finne nok kandidater. Det etterstrebes at en person ikke har flere verv i praksis, men det trenger ikke vedtektsfestes.

Ang Turids 6.4, så mener styret det er ryddigst å forholde seg til en person i hver gruppe og vite hvem som er styremedlem i gruppa. Til Turids 6.6, så er det ofte umulig i praksis å finne kandidater, selv om intensjonen er bra med utskifting. Til Turids 6,7, så inviteres medlemmene til å arrangere turer i hvert eneste aktivitetsprogram som sendes ut. Å pålegge gruppene denne jobben har vi fått tilbakemelding på at ikke er ønskelig. Man er fri til å ha to eller flere ledere på et arrangement, styret mener at det er åpning for det selv om det ikke vedtektsfestses. Til Turids 6,8, så er første del vanlig praksis. Det å få flere menn og yngre er ønskelig men styret mener at det ikke hører hjemme i vedtektene. Det hører hjemme i Rekrutteringsgruppas arbeidsoppgaver.

***Nytt punkt 8, forslag fra Turid Winther-Larsen***

***8.1:*** *Hver høst arrangeres et medlemsmøte. Styret har ansvar for å nedsette en komité rett etter sommeren, for gjennomføring av dette. Møtet skal være et bindeledd mellom medlemmene og styret. Medlemmene kan her ta opp ulike saker de ønsker å diskutere eller avklart. Styret og aktivitetsgruppene har mulighet til å fortelle fra sitt arbeid og involvere medlemmene i ulike saker.*

***8.2:*** *Det skal føres referat fra møtet. Referatene gjøre tilgjengelig for medlemmene via medlemssidene på Internett.*

***8.2:*** *Saker som kan påvirke klubbens retningslinjer, sendes for behandling i årsmøtet. Styret har ansvar for å ta disse sakene videre.*

Turids begrunnelse for forslaget

I dag finnes ikke noe forum for å diskutere saker, problemstillinger eller å stille spørsmål om turer, arrangementer eller annet. Man kan henvende seg til styret, men siden klubbens virksomhet skal bygge på initiativ fra det enkelte medlem, bør det åpnes for større åpenhet og deltakelse fra alle medlemmer som ønsker det. Styret kan i et slikt møte be om medlemmenes aksept for å beslutte ulike typer saker på vegne av klubben. For saker som det stemmes over og der vedtak besluttes, refereres. Referater gjøres tilgjengelige for alle for å oppnå best mulig åpenhet innad i klubben.

Ved å ha et medlemsmøte kan aktivitetsgruppene legge frem hvilke aktiviteter de ser for seg som viktige og mulige å videreføre det kommende år. Ut fra om noen kan påta seg ansvaret for aktiviteten, enten av noen i gruppene eller andre av klubbens medlemmer, settes aktiviteten/arrangementet på programmet.

**Styrets mening om dette:**

Vi vedtektsfester dette ikke, men åpner for at slike møter kan arrangeres for å prøve det ut.

Kanskje i forbindelse med en fest. Da kommer kanskje flere enn på et rent diskusjonsmøte.

***Nytt punkt 9, forslag fra Turid Winther-Larsen***

***9.1:*** Ryggsekkens småsekker består av medlemmer som deler samme interesse for *enkelt*aktiviteter. Antallet og typen sekker er ikke fast og vil kunne variere gjennom årene avhengig av medlemmenes interesser.

***9.2:*** Sekkene organiserer seg selv. Ledelse og/eller organiseringen av en sekk er ikke et tillitsverv valgt av årsmøtet. Det må anses som et ansvar man velger å ta på seg. Ledere av ulike sekker bør som øvrige medlemmer i Ryggsekken, ta på seg tillitsverv.

Begrunnelse for forslaget

I dag står det ingenting om de ulike sekkene i retningslinjene. De bør nevnes, og det bør synliggjøres at å være kontaktperson ikke er et verv man er valgt til av klubbens medlemmer på årsmøtet.

**Styrets forslag: (som i det meste samstemmer med Turids)**

Ryggsekkens småsekker består av medlemmer som deler samme interesse for *enkelt*aktiviteter. Antallet og typen sekker er ikke fast og vil kunne variere gjennom årene avhengig av medlemmenes interesser. Sekkene organiserer seg selv. Ledelse og/eller organiseringen av en sekk er ikke et tillitsverv valgt av årsmøtet.

**Styrets mening om dette:**

Vi mener som Turid, at småsekkene bør inn i vedtektene. Men vi opplever at hennes to siste setninger ikke hører hjemme i vedtektene. Vi mener at det skal være enklest mulig å ta på seg oppgaver i klubben, og at småsekkledere ikke skal pålegges annet enn de selv ønsker.

***Tillegg til dagens punkt 10***

Dagens ordlyd

*10:* Klubben skal drives etter “non-profit”-prinsippet, hvor hvert arrangement bør være tilnærmet økonomisk selvbærende. Styret har anledning til å støtte arrangementer økonomisk*.*

Turids forslag til oppdeling og nye underpunkter

***10.1:*** *Klubben skal drives etter “non-profit”-prinsippet, hvor hvert arrangement bør være tilnærmet økonomisk selvbærende. Styret har anledning til å støtte arrangementer økonomisk.*

***10.2:*** *For større arrangementer og overnattingsturer bør minst to personer ha ansvar for innkjøp av mat og annet, dersom aktivitets-/turansvarlig tar hele ansvaret for ulike innkjøp.*

***10.3:*** *Fra større arrangementer og overnattingsturer skal regnskap med kvitteringer sendes kasserer. Hvem som har hatt utlegg for hva skal fremgår. Utgiftene skal synliggjøres i klubbens årsregnskap. Antall deltakere skal oppgis.*

Begrunnelse for forslaget

Større arrangementer og overnattingsturer har en kostnad av en viss størrelse – til leie, mat, aktiviteter mm. Innkjøp og forbruk bør derfor dokumenteres for å ha oversikt over den faktiske kostand for arrangementet og dets ulike deler, samt for å ha info tilgjengelig for andre som ønsker å være arrangører. Antallet deltakere som har vært med på å dekke utgiftene, vil gi mer faktisk informasjon den reelle kostanden for hver enkelt.

**Styrets forslag**

Nåværende ordlyd beholdes med følgende tilføyelse: «Fra større arrangementer og overnattingsturer skal regnskap med kvitteringer leveres styret.»

 Altså:

*10:* Klubben skal drives etter “non-profit”-prinsippet, hvor hvert arrangement bør være tilnærmet økonomisk selvbærende. Styret har anledning til å støtte arrangementer økonomisk*.* Fra større arrangementer og overnattingsturer skal regnskap med kvitteringer leveres styret.

Styrets begrunnelse:

I prinsippet bør alle arrangementer være enklest mulig slik at flere kan påta seg oppgaver. Derfor trenger ikke småturer og mindre arrangementer levere regnskap. Folk kvier seg for å ta større jobber, så jo enklere jo bedre.

Men styret mener likevel at det er ønskelig med en bedre synliggjøring av hva pengene brukes til. Så derfor, spesielt i de tilfellene styret bidrar økonomisk, men også for andre større arrangementer, vil vi at regnskap skal foreligge.

***Tillegg til dagens punkt 13***

Dagens ordlyd

*13: Alle tillitsverv i klubben skal være ulønnede, men heller ikke til økonomisk byrde.*

Turids forslag til ny ordlyd

*13: Alle tillitsverv i klubben skal være ulønnede, men heller ikke til økonomisk byrde.*

*Det gis en godtgjørelse for planleggings- og styremøter etter nærmere avtalte satser. Det til enhver sittende styret fastsetter disse. Vedtaket referatføres.*

Begrunnelse for forslaget

Tydeliggjøring av at klubben godgjør deltakelse i møter for å planlegge aktiviteter og drifte klubben, er viktig for at medlemmene skal vite hva medlemspengene brukes til, og at man kan be om innsyn hvis man vil ha mer informasjon.

**Styrets forslag**

Dagens ordlyd beholdes.

Styrets begrunnelse:

Styret mener at det i regnskapet tydeliggjøres godt det som går til hver enkelt gruppe av møteutgifter. Og alle medlemmene har om ønskelig innsyn i mer detaljert regnskap.

At styret skal bestemme hvor mye penger de skal gi til seg selv mener vi ikke tar seg godt ut i vedtektene. (Bukken og havresekken) Hovedprinsippet kommer tydelig fram i den korte nåværende ordlyden, at styret ikke skal gi penger til seg selv, men dekke faktiske kostnader.